उनले लेखेका सामान्यभन्दा सामान्य कुरामा पनि एक हजारभन्दा बढी लाइक्स र कमेन्ट आउँछन्। लाग्छ, उनी एउटा राम्रो ब्रान्ड बनिसकेकी छन्। यतिसम्म कि, सविनाले आफ्नो वालमा नमस्ते गरेको आफ्नो तस्बिरसहित अभिवादनको अर्थबारे लेखेको एउटा स्ट्याटसमा आठ हजारभन्दा बढी लाइक्स छन्। उनले 'शिक्षा नेपाल अभियान'का लागि नेपालका दुर्गम भेगमा स्कुले विद्यार्थीलाई बाँड्न सचित्र पुस्तक सहयोग गर्न आग्रह गरेर एउटा स्ट्याटस के लेखेकी थिइन्, एक सातामै १० हजार पुस्तक जम्मा भए। उनको प्रभाव जान्ने अर्को संकेत के पनि हो भने त्यही प्रभाव देखेका थुप्रै कम्पनी, ब्रान्ड वा कार्यक्रम आयोजकले आफ्नाबारे केही लेखिदिन उनलाई दिनहुँ इमेल गरेर वा भेटेरै आग्रह गर्छन्। भन्छिन्, "मलाई पछ्याउनेहरूलाई प्रयोग गरेर म त्यसरी व्यावसायिक हुन त्यति रुचाउँदिनँ। तर, सामाजिक उद्देश्यका काममा भने सक्दो सहयोग गर्छु।"
